**ТЕМА 2: Териториално разширение и централизация на България през първата половина на ІХ век**

**I. Увод**

Създаването на Българската държава в края на VII в. е едно от забележителните събития на Ранното Средновековие. Нейното възникване е резултат от сложните политически, социално-икономически и демографски процеси, които протичат в територии на Евразия през епохата на ВПН (IV-VII в.). Обстановката в Европейския югоизток в края на VII в. е основната причина за създаването на политическа организация от прабългари и славяни. За разлика от редица други варварски обединения България оцелява и заема важно място в средновековната европейска история. Според широко поддържаната теза на проф. Васил Златарски Дунавска България носи белезите на конфедерация, в която господстващо положение заемат прабългарите, а славянските племена запазват относителна самостоятелност.

**II. Вътрешно-политическа криза**

С активната си външна политика първите български ханове Аспарух (681-701) и Тервел (701-718) устояват натиска на Византия и постигат юридическото признаване на България от нея. След управлението на последния хан от рода Дуло – Севар (738-754) обаче, България изпада във вътрешнополитическа криза.

В историографията съществуват две основни обяснения за нестабилността на ханската власт през третата четвърт на VIII в. Според проф. Васил Златарски кризата започва заради „етническа“ борба между прабългари и славяни, която довежда до създаването на две „партии“ сред прабългарската аристокрация – „прабългарска“ и „славянска“, всяка от които се стреми да наложи свой представител на престола.

Според проф. Петър Мутафчиев нестабилността е предизвикана от различното отношение на обществото спрямо Византия. Част от него (и хановете Винех, Сабин и Паган) е склонна на отстъпки спрямо Империята, а друга (и хановете Телец и Токту) – защитава пълната независимост на България. Тази независимост се отстоява твърдо и от славяните в държавата, за което свидетелстват данните за славянския княз Славун.

В периода 754-768 г. се изреждат шест български владетели. Винех, Телец, Токту и Паган са убити при заговор, Сабин избягва във Византия, а съдбата на управлявалия само 40 дни Умор е неизвестна. Ускоряващ фактор на тази вътрешна нестабилност е политиката на император Константин V Копроним (741-775), който се посвещава на целта да унищожи България. Организира девет похода, които са най-голямото изпитание за държавата от създаването ѝ. Тяхното преодоляване, въпреки кризата, е показателно за потенциала, който тя притежава.

Управлението на следващите хановете Телериг (768-777) и Кардам (777-802) показва, че българската държава разполага с достатъчно обществени ресурси, за да превъзмогне сътресенията и да отстои позициите си на Балканския полуостров.

След смъртта на Константин V византийският натиск затихва. През 774 г. хан Телериг подпомага с 12-хиляден отряд берзитите в борбата им срещу Византия. Макар походът да е неуспешен, показателно е, че България отново минава в настъпление спрямо Империята. В същото време Телериг научава чрез хитрост имената на византийските шпиони в България и заповядва да бъдат убити. Въпреки това обаче, вероятно поради продължаващи боилски интриги, през 777 г. избягва в Константинопол.

Управлението се поема от хан Кардам, който успява окончателно да се справи с вътрешните междуособици. През 789 г. българската войска нахлува по долината на р. Струма и разгромява намиращи се там византийски гарнизони. През 792 г. нанася тежко поражение на византийците край крепостта Маркели. Сключен е мирен договор, според който Византия се задължава да изплаща ежегоден данък на България – за пръв път от времето на хан Тервел. Така при Кардам България излиза от политическата криза. Укрепването на ханската власт дава основата, върху която през първата половина на IХ в. се разгръща външнополитическия възход и процесът на централизация на България.

**III. Хан Крум**

Историческите извори за посочения в темата период се разделят на три групи: български, византийски и западни. Основни домашни извори са някои запазени каменни надписи като Хамбарлийският, Сюлейманкьойският, Търновският, Чаталарският, Маламировата летопис, надписът на хан Пресиян от град Филипи. Важни византийски извори са хрониките на Теофан Изповедник, Михаил Сирийски и Продължителя на Теофан, както и съчиненията на Йосиф Генезий, “История” на патриарх Никифор, “Житието на 15-те Тивериуполски мъченици” от Теофилакт Охридски, “Свидас Лексикон” и “За управлението на империята” от император Константин VІІ Багренородни. Основни западни извори са Фулденските анали, „Аналите“ на Айнхард, един анонимен ватикански разказ за гибелта на император Никифор I Геник и др.

Управлението на хановете Крум, Омуртаг, Маламир и Пресиян е обект на обстоен интерес от страна на историците. Основни са трудовете на проф. Константин Иречек, проф. Васил Златарски, проф. Петър Мутафчиев, проф. Петър Ников, проф. Иван Венедиков, проф. Веселин Бешевлиев, акад. Иван Дуйчев, проф. Георги Бакалов и др.

Наследникът на хан Кардам – хан Крум (803-814) поема управлението на държавата при една доста сложна международна обстановка. В началото на ІХ в. Византия започва война срещу араби, българи, славяни и франки. Франкската държава по това време е най-силната страна в Западна Европа. В края на VІІІ – началото на ІХ в. разгромява Аварския хаганат и завладява неговата западна част. С тези успешни действия влиза в пряк контакт със славянския свят. На 25 декември 800 г. нейният владетел Карл Велики е коронясан от папа Лъв III за „свещен римски император“. Тази коронация прави пробив във византийския универсализъм и бележи началото на продължилото столетия съперничество между Изтока и Запада за първенство над християнския свят. Отбелязаните външнополитически събития дават своето отражение и върху развитието на Българското ханство.

Смята се, че хан Крум произхожда от т. нар. панонски българи. Той поставя началото на нова ханска династия, която управлява почти до края на Х в. Началото на неговото управление се поставя с военни действия на северозапад към Средния Дунав. През 805 г., възползвайки се от сблъсъка между авари и франки, успява да завладее източната част на Аварския хаганат и да разшири своето влияние сред славяните и аварите, живеещи по Средния Дунав. Към България са присъединени територии, които се намират между р. Днепър на изток, р. Тиса на запад, Карпатите на север и р. Дунав на юг, населени с авари, панонски българи и най-вече – славяни.

Последиците от настъплението на хан Крум в тези територии имат важно значение за по-нататъшното укрепване на България. Страната се издига до една от трите големи държави в Европа по това време – наред с Византия и Франкската империя, с която България установява непосредствено съседство след 805 г. Голямо значение има и фактът, че българите придобиват контрол над солните и железни рудници в Трансилвания, което им осигурява място в международната търговия. България започва да се превръща във важен политически и икономически фактор не само в Югоизточна, но и в Централна Европа. Постепенно се очертава като обединителен център за славянството и това става нейна основна външнополитическа тенденция.

Осъзнала значението на България като опора на „варварския свят“ на Балканите, Византия безуспешно се опитва да го неутрализира. През 807 г. в Пелопонес избухва въстание на славянски племена, свързано с опитите на византийският император Никифор I Геник (802-811) да ги подчини окончателно. Крум оказва военна подкрепа на племената. В отговор през 807 г. Никифор нарушава мирния договор с България и потегля срещу българите, но не достига старопланинските проходи поради избухналия бунт в Мала Азия и заговор във византийската столица.

През 808 г. Крум отново нахлува в областта по поречието на р. Струма и в земите на дн. Македония и подпомага местните славяни срещу византийските гарнизони, от които отмъква 1100 литри злато, предвидени за заплати на войници.  През 809 г. българите превземат крепостта Сердика. Присъединяването ѝ има голямо стратегическо и икономическо значение за България: България си осигурява стабилни изходни позиции за завладяването на Македония; през Сердика минава един от важните пътища на Византия, свързващ Константинопол със Средна Европа; създават се нови благоприятни възможности за активизиране на търговската дейност на страната.

В отговор Никифор І предприема заселвания на византийци по р. Струма и в Македония с цел да предотврати проникването на българските войски в тези територии. Тази мярка не дава резултат и императорът организира нов поход срещу България. Той започва през май 811 г. и в него участва най-близкото обкръжение на императора, начело със сина му Ставрикий и „златната младеж“. Византийска армия се насочва към крепостта Меркели, откъдето смята да навлезе в българските територии. В този критичен момент Крум предлага мир, който му е отказан от Никифор. Императорът преминава старопланинските проходи и се насочва към българската столица. Според Анонимния ватикански разказ византийците преодоляват съпротивата на два български отряда. След техния разгром през юли 811 г. Плиска е превзета, а ханските дворци – опожарени. Жителите на града са убивани по особено жесток начин. Последва втори отказ на Никифор за мир. Затова Крум организира войската си и нарежда да се преградят старопланинските проходи. Според изворите привлича на своя страна аварски отряди и въоръжава „жените по мъжки“.

При завръщането си византийците са катастрофално разбити на 26 юли 811 г. при прохода Верегава (Върбишкият проход) в Източна Стара планина. Византийците губят почти цялата си войска. Самият император загива, а синът му и малцина от по-знатните успяват да избягат и достигнат до Константинопол. Това е вторият случай в историята, в който византийски император е убит от „варварски народ“ – след смъртта на император Валент, загинал в сражение с готите през 378 г. Черепът на Никифор е обкован в сребро и превърнат в чаша. Това не е израз на варварство, а част от религиозните вярвания на българите, според които в главата на човека се съдържа божествена сила. При пиене от черепа на поваления враг се вярвало, че се приема неговата сила. В изворите изрично се споменава, че хан Крум вдига наздравица не само с прабългарските първенци, но и със славянските князе – признание за техните заслуги в решаващото сражение. В битката тежко ранен е и синът на Никифор – Ставрикий, което го принуждава да абдикира от престола и да предостави властта на своя зет Михаил I Рангаве (811-812).

Историческото значение на битката при Върбишкия проход се изразява в окончателното утвърждаване на заетите от Българската държава територии и във факта, че Византия престава да гледа на България като временно управляваща тези земи, въпреки че не се отказва от идеята да си върне тези територии. От друга страна, тази победа позволява на хан Крум да премине в настъпление спрямо Византия.

През 812 г. Крум започва мащабно настъпление в Тракия, което продължава и през 813 г. и достига до р. Струма. През 812 г. превзема граничната крепост Девелт, а жителите ѝ биват преселени в Отвъддунавска България. Пред страха от българите византийското население масово се изселва от застрашени градове като Анхиало, Верея, Проват, Филипопол, Филипи. Въпреки победните действия през есента на 812 г. Крум предлага отново мир на византийците. Той иска да се потвърди договорът от 716 г. Преговорите с византийската страна са поверени на славянския княз Драгомир. Византийският император обаче отказва да подпише подобен договор и в отговор хан Крум подновява военните действия. През есента на 812 г. е превзета черноморската крепост Месемврия. През пролетта на 813 г. хан Крум предприема поход към Адрианопол (Одрин). Към същата крепост се насочва с войската си и византийския император. След дълго изчакване от страна и на двете страни военните действия започват на 22 юни при Версиникия. Византийците претърпяват ново съкрушително поражение, а императорът се спасява с бягство.

Тази победа дава възможност на хан Крум да продължи настъплението си към византийската столица. Новият император Лъв V Арменец (813-820) взима бързи мерки за отбрана на Константинопол, защото очаква българското нападение. Самият хан Крум безпрепятствено се явява пред стените на столицата на 17 юли 813 г. и така принуждава византийците да започнат преговори за мир. Лъв V обаче съставя план за убийството на българския владетел по време на преговорите, който е разкрит. В отговор на тази измама Крум нарежда да се сринат всички църкви, дворци и постройки, разположени в околността. Опожарени са почти всички градове и крепости от Константинопол до Адрианопол, по цялото европейско крайбрежие на Мраморно море и по бреговете на Дарданелите. След това Крум усилва обсадата на Адрианопол и принуждава града да се предаде. Част от жителите са преселени в Отвъддунавска България. Българското господство в Източна Тракия позволява на Крум да започне подготовка за завладяването на непревземаемата византийска столица. През късната есен на 813 г. той изпраща 30-хилядна войска в Тракия по посока на Константинопол, която да поддържа напрежението във Византия. Тя достига до Аркадиопол, извършва опустошения и се завръща с богата плячка. В началото на 814 г. тече активна подготовката за предстоящия поход срещу Константинопол. Според изворите Крум привлича във войската славяни и авари, и подсилва въоръжението ѝ с обсадна техника. В навечерието на похода обаче Крум умира на 13 април 814 г. Някои историци твърдят, че смъртта му е предизвикана от сърдечен удар, а други говорят за сакрално цареубийство.

Успешната военно-политическа дейност на Крум на северозапад срещу аварите и на юг срещу Византия укрепва международния престиж на България. Той се обуславя от нейното значително териториално разширение, при което в пределите ѝ се включват нови земи по Средния Дунав и на юг в Тракия, обитавани от славяни. В началото на IХ в. България на практика започва да изпълнява мисията на обединител на славянските племена на Балканския полуостров. След периода на начално укрепване през управлението на Крум България се насочва към завоевателна политика, която дава отражение върху по-нататъшното развитие на отношенията между Византийската и Франкската империя. Западните и византийските извори сочат, че в този период Византия търси все по-настоятелно помощта на франките. Страхът от българите кара Византия да прояви отстъпчивост пред Франкската империя. През 812 г. Византия изпраща делегация в резиденцията на Карл Велики, където е призната неговата императорска титла. През 814 г. последва ново пратеничество, но и двете дипломатически мисии остават безрезултатни, защото нито Карл Велики, нито наследникът му Людовик Благочестиви започват война срещу България.

Военните успехи на хан Крум засилват централната власт в държавата и авторитетът му като решаващ фактор в държавния живот. Завладяването на нови области увеличава неговата икономическа мощ и създава благоприятни условия за укрепването на върховната ханска власт не само сред прабългарите, но и сред славяните в държавата. Този процес намира израз в издадените от хан Крум закони, които са първото писано законодателство, въведено като общовалидно за двете етнически групи. Сведения за Крумовите закони се съдържат във византийската енциклопедия от Х в. “Свидас”. В отделните разпоредби намират отражение промените, които настъпват в социално-политическата структура на българското общество и които са свързани със засилване на процеса на имуществено разслоение в него. В по-общ смисъл законодателството показва грижите на българския владетел за опазване на поданиците от нравствена и морална разруха и на все още крехката вътрешно-държавна стабилност. По този начин българският владетел утвърждава ролята си на висш законодател, която той затвърждава и чрез административните реформи, осъществени след присъединяването на част от Тракия в Българската държава. Те са насочени към централизирането на държавата и премахването на племенния принцип в управлението на страната. Сведения за териториално-административните промени се съдържат в Хамбарлийския надпис на хан Крум от края на 813-814 г., изсечен в чест на победите над Византия. Данните от надписа са свидетелство за разширяване на правомощията на хана над завладените земи в Тракия. Там той назначава за областни управители кавханът, ичиргу-боилът и своя брат, които са наместници на върховната ханска власт. Освен това ханът започва да включва и славянската аристокрация във върховното управление на държавата, за което свидетелства наздравицата със славянските князе след победата при Верегава и възлагането на преговорите с Византия от 812 г. на славянския княз Драгомир.

**IV. Омуртаг**

Въведените от хан Крум частични териториално-административни реформи и общо законодателство отбелязват началото на процеса на централизация на България. Тези положителни процеси, свързани с растежа на Българската държава, намират още по-активно развитие през управлението на Крумовия син – хан Омуртаг (814 –831). В сведенията на изворите, засягащи събитията в България в продължение на година, година и половина след смъртта на Крум, съществува известна неяснота, която е дала повод за поява на противоречиви мнения. Като управители на страната за този период се споменават три лица: Дукум, Цок, Диценг. Някои изследователи смятат, че те са Крумови „воеводи”, които са изиграли важна роля в събитията, но не са заемали престола. Други - че са родственици на Крум и Дукум и Диценг заемат престола като регенти на неговия малолетен син. Според проф. Васил Гюзелев най-вероятно е Омуртаг да е наследил властта направо от своя баща.

Нарастването на ролята и мястото на България като страна с обширна територия сред тогавашния европейски политически свят изисква очертаването на нови насоки в държавната политика по времето на Омуртаг. Изострените при Крум българо-византийски отношения налагат като най-важна външнополитическа задача тяхното скорошно уреждане. В Тракия по посока на Константинопол са пръснати български войски, който през лятото на 814 г. системно ограбват Тракия. Предложението за мир на византийският император е отхвърлено, вероятно поради неприемливи за България условия. През есента на 814 г. император Лъв V потегля на поход срещу българите и при Бурдизо с хитрост успява да ги победи. При тази нова ситуация Омуртаг проявява готовност за сключване на мир с Византия, която също желае неговото постигане. Започналите преговори завършват благополучно и вероятно в началото на 815 г. е сключен 30-годишен мир, който предвижда императорът да се закълне по езически обичай, а българският хан – по християнски. В своята дипломатическа практика Византия рядко пристъпва към подписването на дълготрайни договори. Този факт показва голямото значение, което в този момент Империята отдава на мира с България. Основните клаузи на договора са запазени в Сюлейманкьойския надпис, изсечен по заповед на хан Омуртаг. Уточнена е българо-византийската граница по окопа Еркесия, постига се споразумение за размяна на пленници и политически бегълци и се решава съдбата на славянското население от Черноморската област и Източна Тракия. Този договор е възобновен при възцаряването на император Михаил II Балба (820-829). Омуртаг го спазва през цялото си управление.

Вероятно по силата на мирния договор през 823 г. Омуртаг оказва военна помощ на новия император срещу бунта на военачалника Тома Славянина, който прави опит да узурпира властта. Омуртаг се проявява като добър съсед и далновиден политик.

Може да се каже, че с договора от 815 г. България излиза с чест от жестоката борба с Византия. След договора от 716 г. Византия за втори път признава българските завоевания и се отказва от бивши свои земи. Мирните българо-византийски отношения позволяват на Омуртаг да води конструктивна вътрешна политика и активно да защитава българските интереси от останалите съседи на страната. Развоят на българо-франкските отношения при управлението на хан Омуртаг се определя от конкретните политически събития, които се развиван се в граничните територии на Българската държава. През 818 г. славянските племена тимочани, абодрити и браничевци, живеещи северозападните области, правят опит да се откъснат от България. За целта изпращат пратеници при франкския император Людовик Благочестиви (814-840) с искане да преминат под неговата върховна власт. Това действие е логична реакция на извършената от хан Омуртаг териториално-административна реформа, която премахва относителната самостоятелност на славянските плевена. През 819 г. хърватският княз Людовиг, който се намира под върховна франкска власт, започва борба срещу франките за извоюване на своята независимост. Тогава тимочаните се присъединяват към него, но през 822 г. хърватският княз е убит и хървати, браничевци и абодрити се подчиняват на франките. Този развой на събитията обезпокоява хан Омуртаг и той взима мерки да не позволи откъсването на територии от Българската държава.

Франкските хроники съобщават за избухването на българо-франкски конфликт, за преговори между двете страни и за пълната решимост на българския владетел да отстоява интересите на Българската държава. През 824-826 г. хан Омуртаг изпраща три български пратеничества до франкския император, но той не бърза да уреди отношенията си с България и конфликтът се задълбочава. През 827 г. хан Омуртаг започва военни действия и изпраща българска войска по р. Драва, която покорява местните славянски племена от Долна Панония и на мястото на техните князе назначава български управители. Франките се опитват да противодействат, но до големи сражения не се стига, защото в този период Людовик Благочестиви също се стреми да запази обширната територия на своята империя. След краткотрайния конфликт отношенията между двете страни се подобряват и хан Омуртаг съумява да стабилизира българската върховна власт в северозападните области.

Сведения за военни действия на североизток, срещу маджари или хазари, дава възпоменателният надпис на ханския военачалник Окорсис. Приема се, че хан Омуртаг успешно защитава р. Днепър като североизточна българска граница.

Укрепването на вътрешнодържавния живот е другата важна насока в политиката на хан Омуртаг. Започналият вече процес на централизация на държавата се развива с още по-бързи темпове. Новото административно деление, чието начало се поставя от хан Крум, е въведено в цялата страна и тя е разделена на военно-административни области – комитати. Назначените в тях областни управители са пряко подчинени на върховната ханска власт. Славянските племена загубват своята автономия.

Изграждането на военно-административен апарат и на добре организирана войска са другите важни прояви във вътрешната политика на хан Омуртаг, които са тясно свързани с развитието на българската държавно-политическа структура и постигане на единство в държавния живот. Въпреки грижите и мерките от страна на ханската власт този процес не протича безпрепятствено. Показват го както славянските вълнения на северозапад, така и някои прояви на религиозната политика на хан Омуртаг. За добрата административна уредба на България през първата половина на IХ в. говорят множеството санове в страната, всеки от който се дава за определени заслуги и включва определени задължения към държавата. Ханът е върховен законодател, съдия, главнокомандващ и върховен жрец. Най-големият син на хана е престолонаследникът, носещ титлата „канартикин“. Втори по ранг след хана е кавханът. Той е пръв сътрудник, а понякога и съвладетел на хана. Друга важна фигура е ичиргу-боилът, който управлява вътрешните крепости на страната и столицата. Канът-боила коловър е предводител на ханската дружина, а миникът – управител на двореца. Кавханът, игиргу-боилът, канът-боила коловър, миникът, великият жупан и оглу-тарканът съставляват Съвета на великите боили, който има съвещателни функции относно решенията на хана.

Опазването на господстващото положение на езичеството и по-специално на прабългарското езичество е друга важна насока в държавната дейност на хан Омуртаг. Издигането на ролята и мястото на славяните в живота на българското ханство през първата четвърт на IХ в. води до укрепване на позициите на славянското езичество. Религиозната раздвоеност в българското общество се засилва и от нарастващото влияние на християнството. Териториалното разширение на хан Крум води до увеличаване на християните в страната, защото част от славяните са християни. Християнството се счита за проводник на византийско политическо влияние и от съображение за сигурност се предприемат мерки за ограничаване на неговото влияние сред населението. Този аспект на религиозната политика на Българското ханство се проявява най-ясно през управлението на хан Омуртаг. Според “Житието на 15-те тивериуполски мъченици” и някои други византийски извори българският владетел организира гонения на християни, намиращи се в пределите на ханството. По времето на този владетел християнството започва да прониква сред управляващата върхушка и във владетелското семейство. Според „Житието на 15-те тивериуполски мъченици“ първият син на Омуртаг Енравота-Воин също е християнин. Опазването на държавния суверенитет и на езическите традиции, които в този начален период от развитието на България са нейно средство за защита, обуславят религиозната политика на хан Омуртаг и неговите приемници. Християните в страната са подложени на гонения.

Активната строителна дейност на хан Омуртаг е друга важна проява на държавната му политика. Мемориалните надписи от неговата епоха свързват името му със строителството на дворци, крепости и възстановяването на разрушената от император Никифор I Геник столица Плиска, в която е построен нов хански дворец с тронна палата и други култови и граждански сгради, храм на Тангра и алея от каменни колони с имената на градовете от Тракия, присъединени към Българската държава. През управлението на хан Омуртаг прабългарската материална култура достига своя разцвет. Запазените от първата половина на IХ в. каменни надписи са уникален архитектурен паметник с общоевропейско значение. Това строителство утвърждава авторитета на българския хан като владетел на държава с обширна територия. Израз на това негово реално положение става и промяната в ханския му титул. Тя особено добре е засвидетелствана в многобройните каменни надписи на гръцки език от това време. Българският владетел започва да се назовава: „От Бога поставен владетел на много българи“. С нея се утвърждава неприкосновеността на неговата власт и личност.

**V. Маламир и Пресиян**

Териториалното разширение и политическото укрепване на Българската държава продължават да се развиват успешно и при наследниците на хан Омуртаг – хан Маламир (831-836) и хан Пресиян (836-852). Тяхното управляние се характеризира с подновяване на българските военни действия в югозападна посока с цел присъединяване на нови области, заселени от славяни. Благоприятен фактор за тази ориентация на българската външна политика са промените в българо-византийските отношения и засиленото недоволство на славянските племена в Македония от византийската власт.

Сведенията за управлението на хан Маламир са оскъдни. Той е третият син на хан Омуртаг (вторият му син Звиница се предполага, че умира млад). Вероятно Маламир заема престола малолетен и е подпомаган от кавхана Исбул. Известно е че във вътрешната си политика той се проявява като ревностен защитник на прабългарската езическа религия. В това отношение той надминава дори своя баща. Според споменатото Теофилактово житие Маламир иска от брат си Енравота да се отрече от „чуждия бог“, но той отказва и ханът го наказва със смърт. Във външната политика на новия владетел тенденцията към поддържане на мирни отношения със съседните на България държави е продължена. През 832 г. Маламир изпраща български пратеници при Людовик Благочестиви, които по силата на дипломатическата практика трябва да известят франкския император за станалата в България промяна на владетелския престол и да затвърдят мирните отношения между двете страни, възстановени и поддържани през последните години от управлението на хан Омуртаг. С Византия също са спазвани мирните отношения до момента, в който според Маламировата летопис между двете държави възниква териториален конфликт по вина на Империята. В отговор българите нахлуват в пределите ѝ и със сила заемат земите до Родопите. Военният сблъсък между двете страни най-вероятно става през 836 г., когато след успешните български действия към страната е присъединен Филипопол и неговата околност. Териториален спор относно владеенето на някои земи и крепости в Тракия е уреден с възстановяване на мира от времето на хан Омуртаг. В духа на бащината си политика хан Маламир продължава да укрепва ролята и мястото на българския владетел чрез разгръщането на активна строителна дейност, отразена в паметници на българската каменна историопис. През краткото му управление нараства още повече авторитетът на България като обединител на балканското славянство.

След смъртта на Маламир през 836 г. ханският престол е наследен от Пресиян – син на Звиница. В изворите преобладават сведения за промяна на неговата външна политика. Те се определят от конкретните промени, които настъпват в съотношението на силите на Балканския полуостров. През 837 г. Византия отново е в тежка война с арабите в Мала Азия. По същото време в Западните Родопи срещу византийската власт се разбунтуват смоляните. Въстанието им бързо се разширява по посока на Беломорието и на североизток от Солун. Тази критична за Империята ситуация е използвана умело от Пресиян. Според сведенията на византийските хронисти Георги Монах и Симеон Логотет, и Пресияновия надпис от град Филипи, той изпраща войски към Солун, начело с кавхан Исбул, подпомаган от ичиргу-боила и кана-боила коловъра. Те се отправят най-напред към земите на смоляните, а след това се насочват към Беломорието и Солун. Византийската войска, която е изпратена срещу българите, не оказва успешна съпротива и кавхан Исбул превзема древния християнски център Филипи. Завладяването на тази крепост е важен успех на Пресиян. Тази победа създава стабилни изходни позиции на България за разширения в югозападна посока. В нейните предели са включени Централна и Западна Македония, областта на Косово поле, земите до Охрид и Прилеп и тези по течението на Струма, където живее славянското племе стримонци.

Българската държава успешно изпълнява своята мисия на обединител на славяните, обитаващи югозападния дял на Балканския полуостров. Войните, който започва в началото на IХ в. срещу Византия за обединението на славяните от Тракия, Македония и Родопската област завършват с успех в средата на IХ в. Византийският отговор на това настъпление е изпращане на флота към византийските пленници в Отвъддунавска България, с помощта на която избягват. Тази акция не преустановява българската активност на югозапад. Според императора-писател Константин VII Багренородни в периода 839-843 г. избухва война между българи и сърби. Неговите сведения са недостатъчни, за да се установи чия е инициативата за започването на тази война – на България, на Сърбия или на византийската дипломация. Войната е неуспешна за Пресиян, но няма сериозни последици за България. През 845 г. Византия си връща Беломорието, но останалите завладени земи остават български. Така през управлението на хан Пресиян е осъществено едно от най-важните териториални разширения на България. Не се знае нищо за неговата вътрешна политика. В „Житието на 15-те тивериуполски мъченици“ не се споменава за него като гонител на християните. Това може да се приеме като доказателство за затихване на езическата реакция срещу християнството през неговото управление.

**VI. Заключение**

Българската историография единодушно оценява периода 802-852 г. като време на възход на българската държава. В резултат на усилията на хановете Крум, Омуртаг, Маламир и Пресиян България се утвърждава като държава с обширна територия, простираща се от земите на Средния Дунав до Беломорието и от р. Днестър до дн. Албания. България става притежател на важни природни богатства и суровини. През нея започват да преминават важни търговски пътища, свързващи Византия, Западна Европа, Киевска Русия. Превръща в един от основните политически и икономически фактори в Европа. Изключително важен резултат от голямото териториално разширение е увеличаването на славяните в държавата. Това довежда и до нейната славянизация.

През първата половина на IХ в. България се превръща в централизирана държава. Хан Крум премахва действащото дотогава обичайно право и го заменя с писано законодателство, валидно за всички поданици на държавата. Племенният принцип в българската администрация се заменя с териториално-административния, осъществен в пълна степен от хан Омуртаг. Въпреки огромните усилия на хановете Крум и Омуртаг в посока преодоляването на етническата разделност в българската държава, процесът на народностна консолидация завършва чак с приемането на единната за българския народ християнска религия, с изграждането на Българската църква и със създаването и разпространението на славянската азбука и писменост. На основата на православието и славянската писменост българската държава се превръща в център, а българската народност – в носител на славяноезичната, писмовна култура.